
ROZSUDOK V MENE SLOVENSKEJ REPUBLIKY Okresný súd Prievidza sudkyňou JUDr. Evou Kiššovou v právnej veci starostlivosti o maloletú A. A., nar. XX.X.XXXX, zast. Úradom práce, sociálnych vecí a rodiny Prievidza, dieťa rodičov – matka: B. A., nar. XX.XX. XXXX, bytom C., A. D. XXX/XX, otca: B. A., nar. XX.X. XXXX, bytom E., F. D. XXX/X, dieťa zverené do náhradnej osobnej starostlivosti starej matky: B. A., nar. X.X.XXXX, trvale bytom G. XXX/ X, E., o zvýšenie výživného, takto rozhodol: I. Z v y š u j e vyživovaciu povinnosť otca B. A., nar. XX.X.XXXX na maloletú A. A., nar. XX.X.XXXX, naposledy určenú rozsudkom Okresného súdu Prievidza č. k. 18P/26/2019-100 zo dňa 11.10.2019 zo sumy 130 eur na sumu 260 eur a to počnúc právoplatnosťou rozsudku, ktoré j e p o v i n n ý platiť ÚPSVaR Prievidza do posledného dňa v kalendárnom mesiaci, ktorý predchádza mesiacu, za ktorý sa výživné poskytuje. II. Týmto sa m e n í rozsudok Okresného súdu Prievidza č. k. 18P/26/2019-100 zo dňa 11.10.2019 v časti I. rozsudku v časti vyživovacej povinnosti otca voči maloletej A.. III. Z v y š u j e vyživovaciu povinnosť matky B. A., nar. XX.XX.XXXX na maloletú A. A., nar. XX.X.XXXX, naposledy určenú rozsudkom Okresného súdu Prievidza č.k. 8P/54/2019-46 zo dňa 11.6.2020 zo sumy 80 eur na sumu 160 eur a to počnúc právoplatnosťou rozsudku, ktoré j e p o v i n n á platiť ÚPSVaR Prievidza do posledného dňa v kalendárnom mesiaci, ktorý predchádza mesiacu, za ktorý sa výživné poskytuje. Týmto sa m e n í rozsudok Okresného súdu Prievidza č. k. 8P/54/2019-46 zo dňa 11.6.2020 v časti I. rozsudku. IV. Žiaden z účastníkov nemá nárok na náhradu trov konania. odôvodnenie: 1/ Súd uznesením č.k. 15P/38/2024 – 7 zo dňa 24.4. 2024 začal konanie o zvýšenie výživného zo strany rodičov na maloletú A., pričom vychádzal z podnetu Úradu práce, sociálnych vecí a rodiny v Prievidzi z 10.4. 2024, ktorým je hodnotená náhradná osobná starostlivosť. V správe sa uvádza, že rodina býva vo veľkometrážnom dvojizbovom byte, ktorý je kompletne zariadený štandardným, udržiavaným nábytkom. Maloletá A. má spoločnú detskú izbu s bratom B., ktorý dovŕšil plnoletosť. V izbe má všetko potrebné pre uspokojovanie každodenných potrieb. Domácnosť je po hygienickej stránke vedená na veľmi dobrej úrovni. Je tam poriadok a čistota. Potravinové zásoby sú vždy riadne doplnené. Maloletá A. chodí do 1.ročníka Strednej odbornej školy E. H. I., odbor servírka, čašník. Uviedla, že sa jej v škole páči, adaptovala sa rýchlo. Má rada kamarátky s ktorými býva na internáte školy. Finančné náklady spojené so školou a internátom sa nezmenili, čo mesačne predstavuje
značné čiastky, ktoré A. aj vyčíslila. Poplatky spojené s bývaním na internáte činia 39,- , cestovne 20,-eur, strava 120,- . Zakúpené potrebné pomôcky a ošatenie na prax činí 120,-/rok, úhrada ZRPŠ na 4 roky 80,-eur. Podľa jej vyjadrenia je zdravá, prekonáva bežné detské ochorenia. Naďalej patrí do obvodu detskej lekárky J. E.. Pred dvomi rokmi podstúpila operáciu nohy, pravidelne chodí na kontroly do K. L. I. M. N. O., čo predstavuje taktiež zvýšené finančné náklady. Najbližšiu kontrolu bude absolvovať v mesiaci jún 2024. S biologickými rodičmi nie je v osobnom kontakte. S matkou sa nestretáva, ani sa nenavštevujú. Otec žije naďalej v D.. Občas si telefonujú. S bratom majú vytvorené pozitívne súrodenecké väzby. Maloletá bola riadne zaopatrené, javila známky spokojnosti, na svoj vek je primerane vyvinutá. Úrad si vyžiadal aktuálnu správu zo školy, od detskej lekárky a z obce. Stará matka počas pohovoru uviedla, že s A. nemá výchovné problémy. Maloletá ju rešpektuje, poslúcha, je pre ňu autoritou. S rodičmi sa A. nestretáva, s otcom si občas telefonujú. S A. naďalej absolvuje odborné ortopedické vyšetrenia, taktiež chodia každý rok na potrebné liečenia. S biologickými rodičmi sme sa chceli telefonicky skontaktovať, z dôvodu dohodnutia osobného stretnutia a zhodnotenia návratu maloletého dieťaťa do starostlivosti biologického rodiča. Biologická matka nereagovala na telefonické zvonenie. S otcom sa nám nepodarilo spojiť, nakoľko otec žije v zahraničí v D. C., kde aj pracuje. Domov chodí jeden krát za rok. Biologickí rodičia nežiadali o vykonanie poradenstva vo veci starostlivosti o maloleté dieťa. Z uvedených dôvodov návrat maloletej do starostlivosti biologických rodičov nie je možný. V starostlivosti o maloletú A. a o domácnosť zo strany starej matky sme nezistili žiadne nedostatky. Stará matka sa v plnom rozsahu podieľa na saturácií každodenných potrieb maloletého dieťaťa. Maloletá A. vyrastá v podnetnom, bezpečnom a stabilnom prostredí, čo sa prejavuje aj na jej prospievaním v otvorenom prostredí školy.Náhradná osobná starostlivosť si plní svoju funkciu. Dôvody, pre ktoré bola nariadená doteraz nepominuli. Maloletá A. začala navštevovať strednú školu, býva na internáte, čím sa zvýšili opodstatnené náklady na starostlivosť o maloletú. Posledná úprava vyživovacej povinnosti rodičov bola pred piatimi rokmi. Nakoľko stará matka má obavu podať návrh na zvýšenie vyživovacej povinnosti z dôvodu, že nechce prísť do konfliktu s rodičmi úrad navrhuje, aby súd začal konanie o zvýšenie výživného. 2/ Matka sa k návrhu nevyjadrila, na pojednávanie sa nedostavila, svoju neúčasť neospravedlnila, preto súd prejednal a rozhodol vec v jej neprítomnosti. 3/Otec dieťaťa sa k návrhu nevyjadril, na pojednávanie sa nedostavil, preto súd prejednal vec v jeho neprítomnosti. Až po vykonaní pojednávania boli do spisu doručené listiny zo strany otca týkajúce sa jeho príjmových pomerov. 4/ Kolízny opatrovník v správe z 10.9. 2024 uvádza, že náhradný rodič pani A. počas rozhovoru uviedla, že so zvýšením výživného na maloletú A. súhlasí. Maloletá A. naďalej navštevuje strednú školu a jej životné náklady sa s pribúdajúcim vekom neustále zvyšujú. Finančné náklady spojené so školou a internátom mesačne predstavujú značné čiastky. Poplatky spojené s bývaním na internáte činia 39,- , cestovné 20,-eur, strava 120,- . Zakúpené potrebné pomôcky a ošatenie na prax činí 120,-/rok, úhrada ZRPŠ na 4 roky 80,-eur. Podľa vyjadrenia starej matky je A. zdravá, prekonáva bežné detské ochorenia. Naďalej patrí do obvodu detskej lekárky J. E.. Pred dvomi rokmi podstúpila operáciu nohy, pravidelne chodí na kontroly do K. L. I. M. N. O., čo predstavuje taktiež zvýšené finančné náklady. S matkou sa nestretáva, ani sa nenavštevujú. Matka sa aktuálne nijakým spôsobom nepodieľa na jej výchove, nezakupuje jej žiadne darčeky k sviatkom. Otec žije naďalej v D.. Občas si s A. telefonujú, alebo si píšu SMS-správy. Osobne bola A. spolu s bratom u otca na návšteve počas letných prázdnin v roku 2023. Výchovné problémy s maloletou stará matka neuviedla. Dňa 09.09.2024 sa úrad telefonicky skontaktoval s matkou maloletej, pani B. A., za účelom dohodnutia si osobného stretnutia vo veci prebiehajúceho konania o zvýšenie výživného. Pani A. uviedla, že z dôvodu pracovných povinností sa nemôže dostaviť na osobné stretnutie, avšak súhlasila s vykonaním telefonického rozhovoru. Vyjadrila sa, že so zvýšením výživného nesúhlasí, nakoľko má nízky príjem a nedokáže si pravidelne plniť ani aktuálne súdom určenú vyživovaciu povinnosť. Vyživovaciu povinnosť sa snaží plniť podľa svojich možností. So svojou dcérou A. už dlhodobo nie je v kontakte, nakoľko A., podľa vyjadrenia matky neprejavuje záujem o stretnutie s ňou. Ďalej matka uviedla, že v súčasnosti si príležitostne privyrába upratovaním vchodov v bytových domoch v spoločnosti E. P. Q.. Výšku svojich príjmov a výdavkov predložila súdu. Uviedla, že má ešte ďalšiu vyživovaciu povinnosť voči maloletej dcére, ktorej zabezpečuje riadnu starostlivosť. K svojim bytovým pomerom matka uviedla, že aj naďalej býva spolu s partnerom a ich spoločnou maloletou dcérou v rodinnom dome v obci C.. Predmetný rodinný dom je v osobnom vlastníctve jej partnera. Nakoľko sa otec maloletej zdržiava v zahraničí, mimo územnej pôsobnosti úradu, pomery na strane otca nebolo možné prešetriť. Maloletá A. má v domácnosti náhradného rodiča zabezpečené všetko potrebné pre jej zdravý
psychický a fyzický vývin. Vzhľadom k tomu, že A. naďalej navštevuje strednú školu a náklady na jej starostlivosť sa aj s pribúdajúcim vekom neustále zvyšujú, je v záujme maloletej, aby bola vyživovacia povinnosť rodičov zvýšená. 5/ Súd vykonal dokazovanie výsluchom náhradného rodiča, výsluchom kolízneho opatrovníka, spisom OS Prievidza č.k. 16P 19/2021, správou o príjme matky, potvrdeniami o príjme otca, správou kolízneho opatrovníka z 10.9. 2024, na základe čoho zistil tento skutkový stav: 6/ Rozsudkom OS Prievidza č.k. 5P/14/2009 – 34 zo dňa 14.10. 2009 boli maloleté deti B. A. a A. A. zverené do spoločnej náhradnej osobnej starostlivosti starých rodičov B. A. a B. A.. Zároveň bola určená vyživovacia povinnosť oboch rodičov, bol upravený styk rodičov s deťmi a vymedzený rozsah práv a povinností náhradných rodičov. Rozsudok nadobudol právoplatnosť 26.10. 2009. 7/ Rozsudkom OS Prievidza č.k. 18P/26/2019 – 100 zo dňa 11.10. 2019 bola zvýšená vyživovacia povinnosť otca B. A. na maloletého B. A. zo sumy 70,- eur na sumu 130,- eur a na maloletú A. zo sumy 70,- eur na 130,- eur, ktoré výživné mal platiť na účet úradu. Rozsudkom OS Prievidza č.k.8P/54/2019 – 46 zo dňa 11.6.2020 bola naposledy znížená vyživovacia povinnosť matky voči maloletému B. zo sumy 100,- eur na sumu 80,- eur a na maloletú A. zo sumy 100,- eur na sumu 80,- eur počnúc právoplatnosťou rozsudku, t.j. dňom 29.6. 2020. Vo veci vedenej na OS Prievidza sp. zn. 16P/19/2021 súd zamietol rozsudkom zo dňa 21.10. 2021 návrh matky na zníženie výživného. 8/ Z potvrdenia o príjme matky vyplýva, že za obdobie od decembra 2023 do apríla 2024 dosiahla čistú mzdu v rozpätí od 20,99 eur do 38,52 eur. 9/ Z predložených listín od otca vyplýva, že otec mal vystavenú dočasnú práceneschopnosť od 19.12. 2023 do 29.2. 2024, dňa 12.9. 2024 sa mal podrobiť rehabilitačnej liečbe. Zo mzdového výmeru u zamestnávateľa F. Q. s.r.o., so sídlom R. vyplýva, že od 9.5. 2024 má stanovenú základnú hrubú mzdu 22.000,- Kč, s prípadnými prémiami 20 %. Za mesiac máj 2024 dosiahol mzdu 3395,- Kč. Otec ďalej predložil mzdový výmer z 5.6.2024 od spoločnosti E. s.r.o. I. s predpokladaným príjmom 28.000, Kč v hrubom. Z výplatnej listiny za jún 2024 vyplýva príjem otca v čistom 14.386,- Kč, za mesiac júl 2024 príjem DPN nemoc 4869,- Kč. Otec ďalej predložil dohodu o pracovnej činnosti so zamestnávateľom B. & E. s.r.o. v dobe od 27.2. 2024, pričom išlo o dohodu do 31.12. 2029, odmena za vykonanú prácu bude činiť 130,- Kč za jednu hodinu hrubej mzdy. Iné listiny a ani vyjadrenie otca do spisu doručené nebolo. 10/ Stará matka maloletej, náhradný rodič, sa vyjadrila, že vo vzťahu k B. zanikla obom rodičom vyživovacia povinnosť v júni tohto roku, pretože ukončil štúdium na strednej škole v odbore automechanik, hľadá si prácu a má už 19 rokov. A. zabezpečuje komplexnú starostlivosť, stará sa o ňu už 16 rokov, aktuálne je v 2. ročníku strednej školy. Internát stojí 40,- eur, cestovné 20,- eur, resp. i viac, strava v škole 120,- eur, platila ZRPŠ. Každý polrok chodí s vnučkou na kontroly do O., majú s tým zvýšené výdavky. Vnučka má výdavky na kozmetiku, drogériu, hygienu, každý týždeň jej dáva vreckové od 30,- - 40,- eur. Otec sa neozval už viac ako rok, minulý rok boli deti u neho v D.. Vie o tom, že v D. stále pracuje. Matka sa kontaktuje sporadicky, A. videla naposledy pred 4 rokmi. Nevie o nej absolútne nič. Výdavky na bývanie majú 250,- eur, pričom manžel jej zomrel. 11/ Kolízny opatrovník uviedol, že otec si neplní vyživovaciu povinnosť vôbec, má dlh cca 13.000,eur, vedie sa voči nemu exekučné konanie. Matka si občas plní vyživovaciu povinnosť na deti v sumách od 20,- do 40,- eur, taktiež sa vedie voči nej exekučné konanie. Navrhuje zvýšiť výživné, pretože rozhodnutie je v záujme maloletej A.. 12/ Podľa § 78 ods. 1 Zákona o rodine dohody a súdne rozhodnutia o výživnom možno zmeniť, ak sa zmenia pomery. Okrem výživného pre maloleté dieťa je zmena alebo zrušenie výživného možné len na návrh. Podľa § 78 ods. 3 Zákona o rodine pri zmene pomerov sa vždy prihliadne na vývoj životných nákladov. Podľa § 62 ods. 1 Zákona o rodine plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. Podľa § 62 ods. 2 Zákona o rodine obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov.
Podľa § 62 ods. 5 Zákona o rodine výživné má prednosť pred inými výdavkami rodičov. Pri skúmaní schopností, možností a majetkových pomerov povinného rodiča súd neberie do úvahy výdavky povinného rodiča, ktoré nie je nevyhnutné vynaložiť. 13/ Vychádzajúc zo skutkových zistení v predmetnej veci a citovaných ustanovení zákona dospel súd k záveru, že zvýšenie výživného na mal. A. zo strany oboch rodičov je opodstatnené. Predovšetkým súd poukazuje na to, že od doby poslednej úpravy výživného u otca ubehlo takmer 5 rokov a u matky viac ako 4 roky. U oboch rodičov nastala podstatná zmena pomerov, ktorá odôvodňuje zvýšenie výživného a taktiež u maloletého dieťaťa vzrástli potreby, ktoré odôvodňuje zvýšenie výživného. Súd porovnal pomery u oboch rodičov a u dieťaťa od doby poslednej úpravy výživného a dospel k záveru, že zvýšenie výživného je plne dôvodné. 14/ Pokiaľ ide o výživné u otca, toto bolo upravované rozsudkom č.k. 18P/26/2019 – 100 zo dňa 11.10. 2019 v sume na mal. B. v sume 130,- eur a na maloletú A. v sume 130,- eur. V tej dobe žil otec v D. s priateľkou, jeho priemerný čistý príjem u zamestnávateľa A. s.r.o. bol cca 20.250,- Kč, mal dlh na výživnom, spolu s priateľkou platili nájom 8.000,- Kč. V súčasnej dobe zanikla otcovi vyživovacia povinnosť voči synovi B., ktorý v júni 2024 ukončil štúdium na strednej škole a nadobudol schopnosť sám sa živiť. Otec zostal v konaní pasívny, na výzvy súdu, aby sa vyjadril a predložil doklady reagoval až doručením listín po vyhlásení rozsudku. Otec naďalej žije v D., a zo mzdového výmeru u zamestnávateľa E. s.r.o. vyplýva, že by mal dosahovať príjem od júna 2024 vo výške 28.000,- Kč. Čistú mzdu za mesiac jún 2024 mal 14.386,- Kč, pričom však neodpracoval celý mesiac, mal neplatené voľno a bol PN. Za tejto situácie súd zvýšil výživné zo sumy 130,- eur na 260,- eur, čo zodpovedá sume vyživovacej povinnosti, ktorá mu zanikla vo vzťahu k synovi B.. Otec je k plneniu výživného nezodpovedný, na výživnom má dlh cca 13.000,- eur a aj v čase posledného určenia výživného mal dlh. O maloletú sa nezaujíma, nekontaktuje ju, na jej výživu iným spôsobom neprispieva. Za tejto situácie, keďže otec má príjem približne rovnaký ako v čase poslednej úpravy výživného, je v jeho schopnostiach platiť fakticky takú istú sumu výživného ako doteraz. Zvýšenie výživného odôvodňujú zvýšené potreby na strane maloletého dieťaťa. 15/ Súd zvýšil výživné počnúc právoplatnosťou rozsudku a zároveň vyjadril zmenu doterajšieho rozsudku o výživnom. 16/ Matka sa osobne o dcéru nezaujíma, videla ju pred 4 rokmi. Smerom k súdu zostala pasívna, na pojednávanie sa nedostavila. Vyjadrila sa pred kolíznym opatrovníkom, že nemá z čoho platiť zvýšené výživné. Súd poukazuje na to, že aj matke zanikla vyživovacia povinnosť voči synovi B.. Má si príležitostne privyrábať upratovaním vchodov v bytových domoch a má ešte vyživovaciu povinnosť voči maloletej dcére, ktorú má so svojím aktuálnym partnerom. Z potvrdenia od zamestnávateľa vyplýva, že jej mzda z N. je od 20,99 eur do 38,52 eur mesačne. Súd nemôže u matky akceptovať takýto nízky príjem, ktorý podľa názoru súdu nie je reálny, pretože matka pri takomto príjme by matka zrejme prácu nevykonávala. Za stavu, že má matka dve vyživovacie povinnosti, si musí nájsť prácu, ktorá jej umožní plniť si výživné v primeranej sume. Už v čase posledného rozhodovania súdu o jej návrhu na zníženie výživného v októbri 2021 súd konštatoval, že matke nebráni nič riadne sa zamestnať, preto jej návrh bol zamietnutý, pričom už aj v tomto čase mala vyživovaciu povinnosť voči dcére S.. Je nutné vidieť, že matka si iným spôsobom vyživovaciu povinnosť neplní, preto musí byť vyjadrená peňažným plnením. Súd preto zvýšil výživné v podstate na doteraz určenú sumu výživného , t.j. na sumu 160,- eur, ktoré výživné by pri riadnom zamestnaní sa a príjme najmenej približne 700,- eur bolo v jej schopnostiach platiť. Pri zohľadnení výživného od otca a matky budú potreby maloletej primerane pokryté. 17/ Maloletá je naďalej v náhradne osobnej starostlivosti starej matky. Maloletá má 16 rokov, je študentkou druhého ročníka strednej školy. Za internát mesačne platí 40,- eur, cestovné 20,eur, strava v škole 120,- eur, mesačné vreckové cca 160,- eur. Ďalej sú to výdavky na školské pomôcky, bežné ošatenie, obuv, stravu mimo školy, výdavky na lekárske kontroly do O.. Len tieto nevyhnutné výdavky sú približne v sume 450,- eur. Okrem toho sú to bežné výdavky na šport, kultúru a iné voľnočasové aktivity. Je teda zrejmé, že od doby poslednej úpravy výživného potreby maloletej podstatne vzrástli, preto plne odôvodňujú zvýšenie výživného v rozsahu ako ho zvýšil súd. 18/ O trovách konania súd rozhodol podľa § 52 CMP.
Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajský súd v Žiline. Odvolanie sa podáva na Okresný súd Prievidza. Odvolanie musí obsahovať okrem všeobecných náležitostí (označenie súdu, ktorému je určené, kto ho robí, ktorej veci sa týka, čo sa ním sleduje, spisovú značku konania, podpis), označenie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha. Ak povinný dobrovoľne nesplní, čo mu ukladá vykonateľný exekučný titul, oprávnený môže podať návrh na vykonanie exekúcie podľa osobitného zákona (Exekučný poriadok). Ak ide o rozhodnutie vo veciach maloletých detí (rozhodnutia, ktorým bola upravená starostlivosť o maloleté dieťa, styk s maloletým dieťaťom alebo iná ako peňažná povinnosť vo vzťahu k maloletému dieťaťu), môže oprávnený podať návrh na nariadenie výkonu rozhodnutia podľa § 370 a nasl. Civilného mimosporového poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2024:3824202074.3 (dáta aktuálne k 15. 11. 2026). Záväzné je znenie zverejnené súdom.




